OSNUTEK   

02.07.2009

Na podlagi šestega odstavka 51. člena Zakona o javnih cestah (Uradni list RS, št. 33/06 - uradno prečiščeno besedilo, 45/08, 57/08 – ZLDUVCP, 69/08 – ZcestV in 42/09) izdaja minister za promet v soglasju  z ministrico za notranje zadeve

P R A V I L N I K
o spremembah in dopolnitvah Pravilnika o pogojih in načinu opravljanja izrednih prevozov po javnih cestah ter o tranzitnih smereh za izredne prevoze v Republiki Sloveniji

1. člen

V Pravilniku o pogojih in načinu opravljanja izrednih prevozov po javnih cestah ter o tranzitnih smereh za izredne prevoze v Republiki Sloveniji (Uradni list RS, št. 4/08 in 36/08) se besedilo 3. člena spremeni tako, da se glasi:

»(1) Osna obremenitev vozila, s katerim se opravlja izredni prevoz, ne sme preseči na: 

- posamični osi






11,5 t

- osi v skupini osi z medosno razdaljo:

a) manj kot 1,0 m (d < 1,0) 



 
 5,0 t

b) od 1.00 m do 1.30 m (1,0 ≤ d < 1,3) 

 
 8,8 t

c) od  1.30 m do 1.80 m (1,3 ≤ d < 1,8)

           10,0 t

(2) Uporaba cest, kjer je osna obremenitev omejena s prometnim znakom, je dopustna samo v primeru, ko izrednega prevoza ni možno izvesti po prevozni poti, kjer osna obremenitev ni omejena s prometnim znakom, ali s tehnično ustreznejšimi vozili. 

(3) Večje preseganje osnih obremenitev se lahko odobri z dovoljenjem, ob izpolnjevanju posebnih pogojev, ki se nanašajo na stanje vozišča, način vožnje ter tehnične značilnosti vozila in jih določi izdajatelj dovoljenja.

(4) Priklopno ali polpriklopno vozilo, s katerim se opravlja izredni prevoz in katerega osna obremenitev preseže osno obremenitev odrejeno s prometnim znakom za več kot 3 t mora biti opremljeno z avtomatskim izravnavanjem osnega pritiska in najmanj osmimi kolesi na osi.

(5) Za izredne prevoze IV. kategorije se z dovoljenjem lahko odobri preseganje osne obremenitve tako, da znaša osna obremenitev vozila največ 12 ton na posamezno os.«.

2. člen

Besedilo 4. člena se spremeni tako, da se glasi:

»Izredni prevozi se glede na preseganje največjih dovoljenih skupnih mas, dimenzij in osnih obremenitev, določenih s predpisi, delijo v naslednje kategorije:

· izredni prevoz I. kategorije je prevoz z vozilom, ki samo ali skupaj s tovorom ne presega dolžino za več kot 25% od dovoljene s predpisi, 3 m širine ter skupno maso, višino in  osne obremenitve, dovoljene s predpisi ali odrejene s prometnimi znaki; 

· izredni prevoz II. kategorije je prevoz z vozilom, ki samo ali skupaj s tovorom ne presega  60 ton skupne mase,  3,5 m širine, 4,2 m višine, dolžino do največ 40% od dovoljene s predpisi ter ne presega osne obremenitve iz prvega odstavka 3. člena tega pravilnika;  

· izredni prevoz III. kategorije je prevoz z vozilom, ki samo ali skupaj s tovorom presega skupne mase ali dimenzije ali osne obremenitve določene za izredni prevoz II. kategorije ter delovna vozila brez tovora iz IV. kategorije kadar presegajo skupno maso ali osno obremenitev določeno za to kategorijo.

· izredni prevoz IV. kategorije je prevoz z delovnim vozilom brez balastne obtežbe (protiuteži), registriranim za udeležbo v prometu, katerega skupna masa ne presega 60 ton oziroma so zaradi skupne mase presežene dovoljene osne obremenitve. V to kategorijo sodijo tudi delovna vozila brez tovora, katerih dimenzije presegajo s predpisi dovoljene mere; 

· izredni prevoz V. kategorije je prevoz z delovnim strojem, vleka zamenljivega vlečenega stroja ali traktorskega priključka brez tovora, kadar to vozilo presega s predpisi dovoljene dimenzije in osne obremenitve, vendar ne presega dovoljene skupne mase.«.

3. člen

Besedilo 8. člena se spremeni tako, da se glasi:

»(1) Za izdajo dovoljenja za izredni prevoz je treba vložiti pisno vlogo ali vlogo, ki je v elektronski obliki in je podpisana z varnim elektronskim podpisom s kvalificiranim potrdilom. Vloga mora vsebovati najmanj podatke o:

a) vložniku vloge za dovoljenje za izredni prevoz (podatki o fizični ali pravni osebi),

b) vrsti tovora, v primeru posamičnega izrednega prevoza,

c) vozilu ali kombinaciji vozili, s katerimi bo opravljen izredni prevoz: 

· registrska označba vozila; za vozila, ki niso registrirana v Republiki Sloveniji se  priloži kopija prometnega dovoljenja in potrdila o skladnosti vozila ali druga listina, iz katere je mogoče ugotoviti ustreznost vozila ter državo registracije. Za vozila za katera ni potrebna registracija se predloži identifikacijska številka vozila,

· tehnični podatki vozila ali kombinacije vozil vključno s tovorom (dimenzije, število osi, število koles po osi, medosne razdalje, dejanska skupna masa, dejanske osne obremenitve),

· tehnični podatki nadomestnega vlečnega vozila, ki mora imeti enake osnovne tehnične značilnosti, kot vozilo s katerim se načrtuje izvedba izrednega prevoza, 

d) času prevoza oziroma prevozov (predviden začetek in trajanje),

e) predlogu prevozne poti.

(2) Za izredne prevoze III. kategorije je treba vlogi priložiti skico vozila ali vozil, s katerimi bo opravljen izredni prevoz (grafični prikaz naložitve tovora z označbo dimenzij in skupne mase). Če izredni prevoz presega osne obremenitve, mora skica vsebovati tudi označitev osnih obremenitev in razdalje med osmi.

(3) Za izredne prevoze III. kategorije, ki se v to kategorijo uvrščajo zaradi preseganja mas oziroma dimenzij in za izredne prevoze II. kategorije, pri katerih so potrebne kratkotrajne zaustavitve prometa, se vlogi priloži tudi prevozni načrt. 

(4) Za izredne prevoze, katerih skupna masa presega nosilnost premostitvenih objektov na prevozni poti (skupna masa izrednega prevoza presega 60 ton ali presega nosilnosti, določene v banki cestnih podatkov), se vlogi priloži tudi presoja stabilnosti premostitvenih objektov. Presoja, ki se nanaša na enak izredni prevoz ter nespremenjeno prevozno pot in objekte, velja eno leto od datuma njene priprave.

(5) Vloga za izdajo dovoljenja za izredni prevoz se lahko vloži na obrazcu, ki ga v skladu z določbami tega pravilnika določi direkcija.«.

4. člen

Besedilo 11. člena se spremeni tako, da se glasi:

(1) Dovoljenje za izredni prevoz se izda na posebnem obrazcu, ki ga določi izdajatelj dovoljenja in mora vsebovati najmanj podatke o:

· fizični ali pravni osebi, na katero se glasi dovoljenje za izredni prevoz (v nadaljnjem besedilu: imetnik dovoljenja),

· vozilu ali vozilih, s katerimi se sme opraviti  izredni prevoz,

· tehničnih podatkih o vozilu oziroma vozilih s katerim se bo izvajal izredni prevoz vključno s tovorom (dimenzije, dejanska skupna masa, dejanske osne obremenitve ter druge tehnične podatke na podlagi katerih je možna identifikacija izrednega prevoza), 

· tehničnih podatkih o nadomestnem vlečnem vozilu (če je v vlogi zanj podan zahtevek),  

· prevozni poti izrednega prevoza,

· roku v katerem se dovoli izvedba izrednega prevoza,

· obveznosti v zvezi z najavo izrednega prevoza II. in III. kategorije s podatki za najavo (telefonsko številko in elektronski naslov),

· vrsti spremstva, številu vozil za spremstvo oziroma obveznosti sodelovanja policije med izvajanjem izrednega prevoza,

· obveznostih udeležencev izrednega prevoza iz 21. člena tega pravilnika. 

 (2) Če se izda dovoljenje za izredni prevoz za več prevoznih poti mora dovoljenje vsebovati tudi podatke o omejitvah cest, delih cest in cestnih objektih, na katerih je prepovedan promet tovornih vozil ali na katerih izredni prevoz presega osno obremenitev, skupno maso, skupno širino, skupno dolžino ali skupno višino, ki je označena s prometnim znakom na cesti in za katere dovoljenje za izredni prevoz ne velja. V dovoljenju za izredni prevoz se navedejo tudi premostitveni objekti in odseki cest, preko katerih izredni prevoz ni dovoljen.

(3) Izdajatelj dovoljenja lahko v dovoljenju določi da mora imetnik dovoljenja izpolniti druge dodatne pogoje, potrebne za  zagotovitev varstva cest in prometa na njih.

5. člen
Besedilo 12. člena se spremeni tako, da se glasi:

»(1) Dovoljenje za izredni prevoz se izda za vsak posamični izredni prevoz. 

(2) Ne glede na določbo prejšnjega odstavka lahko izdajatelj dovoljenja izda eno dovoljenje za izredni prevoz z več vozili, če gre za sočasni prevoz enakih tovorov z enakimi vozili po isti prevozni poti. V  tem primeru izdajatelj dovoljenja določi obvezno razdaljo med vozili, s katerimi se opravlja izredni prevoz, in druge pogoje opravljanja izrednega prevoza.

(3) Dovoljenje za izredne prevoze, ki se izda za določeno obdobje, se lahko izda hkrati za več vozil.«. 

6. člen

Besedilo 13. člena se spremeni tako, da se glasi:

»(1) Ne glede na določbo iz prvega odstavka prejšnjega člena se za izredne prevoze lahko izda dovoljenje za obdobje od enega meseca do največ enega leta, za eno ali več prevoznih poti.

(2) Dovoljenje iz prejšnjega odstavka se lahko izda za:

- I. kategorijo: neomejeno število prevozov na eni ali več prevoznih poteh za obdobje od enega meseca do največ enega leta,

- II. kategorijo: neomejeno število prevozov na eni ali več prevoznih poteh za obdobje od enega meseca do največ enega leta, pod pogojem da izredni prevoz ne presega 60 t skupne mase in osne obremenitve določene s predpisom ali odrejene na cesti s prometnim znakom, 

- III. kategorijo: neomejeno število prevozov na eni ali več prevoznih poteh za obdobje enega meseca, pod pogojem da izredni prevoz ne presega 60 t skupne mase, 4,4 m višine, 25 m dolžine in 4,5 m širine in osne obremenitve določene s predpisom ali odrejene na cesti s prometnim znakom,

- IV. kategorijo: neomejeno število prevozov na eni ali več prevoznih poteh za obdobje od enega meseca do največ enega leta, 

- V. kategorijo: neomejeno število prevozov na eni ali več prevoznih poteh za obdobje od enega mesecev do največ enega leta, pod pogojem da izredni prevoz ne presega 60 t skupne mase in  osne obremenitve določene s predpisom.
 (3) Pri dovoljenjih iz tega člena se mora imetnik dovoljenja pred začetkom vsakega prevoza prepričati, če je izvedba izrednega prevoza v skladu z izdanim dovoljenjem mogoča na celotni prevozni poti. Pri izvajanju izrednega prevoza se morajo ne glede na izdano dovoljenje upoštevati vse omejitve prometa, ki so nastopile po izdaji dovoljenja iz tega člena in so označene s prometnimi znaki.«. 

7. člen

Besedilo 15. člena se spremeni tako, da se glasi:

»Imetnik dovoljenja za izredni prevoz mora o izvedbi izrednega prevoza obvestiti Prometno informacijski center, in sicer:

- najmanj 4 ure pred pričetkom izvajanja izrednega prevoza II. kategorije, in 

- najmanj 8 ur pred pričetkom izvajanja izrednega prevoza III. kategorije.«. 

8. člen

Besedilo 17. člena se spremeni tako, da se glasi:

»(1) V dovoljenju za izredni prevoz se glede na zahtevnost in značilnosti prevoza ter prevozne poti določi obseg spremstva izrednega prevoza in obveznost sodelovanja policije pri zagotavljanju varnega odvijanja izrednega prevoza.

(2) Obvezno spremstvo izrednega prevoza se določi za izredni prevoz v primeru, da ta zaradi svojih dimenzij presega širino ali prosti profil prometnega pasu na celotni ali delu prevozne poti, da v krivinah prehaja na drug prometni pas ali da je zaradi njegovega izvajanja potrebna kratkotrajna ustavitev prometa na delu prevozne poti. Spremstvo teh izrednih prevozov je obvezno samo za tisti del prevozne poti, za katerega je v dovoljenju za izredni prevoz izrecno določeno in se izvaja najmanj z enim vozilom za spremstvo, ki vozi pred izrednim prevozom, na avtocesti pa za njim.

(3) Kadar izdajatelj dovoljenja pri zavarovanju in izvedbi izrednega prevoza določi sodelovanje policije, mora predhodno pridobiti pisno soglasje Generalne policijske uprave Ministrstva za notranje zadeve, v katerem sta določena obseg in način policijskega zavarovanja oziroma sodelovanja pri izvedbi izrednega prevoza.

(4) Na avtocesti in hitri cesti z enosmernim prometom in najmanj z dvema voznima pasovoma je obvezno zagotoviti najmanj:

· eno enostavno spremstvo za izredne prevoze širine nad 3,5 m do vključno 4,0 m in dolžine od 30 do 50 m,

· eno zahtevno in eno enostavno spremstvo za izredne prevoze širine nad 4,0 m in dolžine nad 50 m, lahko pa se določi tudi sodelovanje policije.

(5) Na ostalih cestah je obvezno zagotoviti najmanj:

· eno enostavno spremstvo za izredne prevoze širine nad 3,0 m do vključno 3,5 m in dolžine od 24,0 do 27,5 m;

· eno enostavno in eno zahtevno spremstvo za izredne prevoze širine nad 3,5 in do vključno 4,0 m, in dolžine od 27,5 do 32,5 m;

· dve zahtevni spremstvi za izredne prevoze širine nad 4,0 m in dolžine nad 32,5 m, lahko pa se določi tudi sodelovanje policije.

(6) Glede na značilnosti izrednega prevoza in prevozne poti lahko izdajatelj dovoljenja določi tudi povečan obseg spremstva. 

(7) Glede na specifične pogoje prevozne poti na ostalih cestah se za povečan obseg spremstva lahko odloči tudi izvajalec izrednega prevoza.

(8) Spremstvo izrednega prevoza izvajajo spremljevalci izrednega prevoza z vozili za spremstvo.«.

9. člen

Besedilo prvega odstavka 20. člena se spremeni tako, da se glasi:
»(1) Zahtevno spremstvo se izvaja z vozili za spremstvo, ki morajo biti označena in opremljena enako kot vozila, s katerimi se izvaja enostavno spremstvo, ter dodatno opremljena še z merilnikom dolžin in višin ter s svetlobno signalno tablo, velikosti najmanj 1000 mm x 700 mm, s spremenljivo vsebino prometnih znakov, ki so vidni: 

· s prednje strani vozila: znak "nevarnost na cesti" (I-25), dopolnilna samostojna tabla (IV-5) »IZREDNI PREVOZ«, rumena utripajoča puščica usmerjena v desno, ki opozarja, da je prometni pas zaprt in ga je potrebno menjati v smeri puščice.

· z zadnje strani vozila: znak "nevarnost na cesti" (I-25), dopolnilna samostojna tabla (IV-5) »IZREDNI PREVOZ«, znak "prepovedano prehitevanje vseh motornih vozil, razen enoslednih" (II-28), znak »prepovedano prehitevanje za tovorna vozila« (II-29), rumena utripajoča puščica, usmerjena levo ali desno, ki opozarja, da je prometni pas zaprt in ga je potrebno menjati v smeri puščice. Uporaba znakov mora biti krmiljena iz vozila.«. 

10. člen

Besedilo drugega odstavka 22. člena se spremeni tako, da se glasi:

»(2) V primeru preklica dovoljenja iz prejšnjega odstavka ima imetnik dovoljenja pravico do vračila sorazmernega dela povračila, nima pa pravice do odškodnine zaradi neizvedenega izrednega prevoza.«.

11. člen

Besedilo drugega odstavka 25. člena se spremeni tako, da se glasi:

»(2) Imetnik dovoljenja za izredni prevoz je dolžan plačati stroške spremstva policije ter stroške odprave poškodb na cesti in cestnih objektih, povzročenih z izrednim prevozom, zaradi njihove povrnitve v prvotno stanje.«. 

12. člen

Besedilo drugega odstavka 26. člena se spremeni tako, da se glasi:

»(2) Tranzitne smeri iz prejšnjega odstavka so naslednji cestni koridorji:

· A2 Karavanke-Lesce-Podtabor-Kranj-Ljubljana (Kozarje)-po A1 Ljubljana (Malence)-Ivančna gorica –Bič-Pluska-H1 Trebnje-Hrastje-Novo mesto-Kronovo-Drnovo-Obrežje,
· A1 Šentilj-Dragučova-H2 Pesnica-Maribor (Tezno)-G1-1 Maribor (Ptujska cesta)-Slivnica         -Celje-Trojane-Ljubljana (Zadobrova -Malence-Kozarje),
· A1 Ljubljana (Kozarje)-Postojna –Razdrto-Divača-Črni kal-Srmin,
· A3 Divača-Sežana-Fernetiči,
· G1-7 Starod-Kozina,
· H2 Maribor (Tezno)-G1-1 Miklavž-Hajdina-G1-9 Hajdina-Gruškovje,
· G1-12 Razdrto-Podnanos-H4 Vipava-Ajdovščina-Selo-Šempeter-Vrtojba,
· H5 Škofije-Koper,
· A5 Maribor (Dragučova)-Lenart-Senarska-Vučja vas-Murska Sobota-Lendava-Pince,
· H7 Dolga vas-državna meja z Republiko Madžarsko.
KONČNA DOLOČBA

13. člen

Ta pravilnik začne veljati petnajsti dan po objavi v Uradnem listu Republike Slovenije.

Št. 007-103/2009/16-0031188 

Ljubljana, dne 
EVA: 

	dr. Patrick Vlačič

Minister za promet 
  
Soglašam! 
  
Katarina Kresal 
Ministrica za notranje zadeve


OBRAZLOŽITEV SPREMEMB PO ČLENIH
3. člen

Glede na ocene dejanskega stanja cest in dejstvo, da na voziščno konstrukcijo vplivajo prekomerne osne obremenitve vozil, ki so pri izrednih prevozih neizogibne, predlagana sprememba uvaja empirično omejitev osnih obremenitev, ki razen v izjemnih primerih ne smejo biti presežene. Z absolutno omejitvijo se prvotna dopustna prekoračitev (30%) znižuje, kar je možno dosegati s tehničnim napredkom na področju vozil in tehnologijo osi. Uporaba cest, kjer je osna obremenitev omejena s prometnim znakom, naj bi bila izjemoma in samo v primeru, da predstavlja edino prevozno pot ali pa cesta predstavlja prevozno pot od izvora ali do ponora izrednega prevoza.   

4. člen

Kategorije izrednih prevozov so na novo opredeljene z jasnimi medsebojnimi mejami. Tako pri I. kategoriji ni dopustno presegati osne obremenitve in skupno maso, ampak odstopa od predpisov samo v širini in dolžini vozila(tovora). Iz nove opredelitve kategorij izhaja tudi načrtovana poenostavitev izdaje in veljave dovoljenj za izredne prevoze. 

8. člen

Vsebinsko je člen spremenjen z jasno opredelitvijo, kaj je sestavni del vloge za izdajo dovoljenja za izredni prevoz. Dopolnjene so zahteve glede podatkov o vozilu, ki niso zajeti v uradnih evidencah (število osi, število koles, medosne razdalje), poleg tega tudi podatki o nadomestnem vozilu, v kolikor vlagatelj to zahtevo podaja. Z novo opredelitvijo se uvaja poenostavitev pri grafični prilogi o vozilu in tovoru, za prevozno pot pa vlagatelj poda le predlog, natančna definicija prevozne poti pa je glede na razpoložljive podatke o cestah v pristojnosti izdajatelja dovoljenja. Za prekomerno skupno težo (60 t) še vedno ostaja obvezna priprava presoje stabilnosti objektov z opredeljenim načinom prehoda preko njih.  

11. člen

Spreminja in dopolnjuje se obvezna vsebina dovoljenja za izredni prevoz. Kot novost se uvaja zahteva po definiranju tehničnih podatkov na podlagi katerih je nedvoumno možno identificirati izredni prevoz, podatke o dovoljenem nadomestnem vlečnem vozilu, rok za izvedbo prevoza ter obveznost najave izvedbe za prevoze II. in III. kategorije. 

12. člen

Rok za izvedbo izrednega prevoza se opredeli v dovoljenju, s tem pa je tudi določena veljavnost dovoljenja. Določba pa se dopolnjuje tudi s tem, da se z enim upravnim aktom - obdobnim dovoljenjem lahko dovoli izredne prevoze za več vozil hkrati.  

13. člen

V celoti je spremenjena definicija dovoljenj z opredeljenimi roki veljavnosti dovoljenj, ki naj bi veljali za posamezno kategorijo. Bistvene novosti sta uvedeni pri I. in IV. kategoriji, ji zaradi svoje specifičnosti nujno zahtevata uvedbo obdobnih dovoljenj.

15. člen

Določbe o določitvi organizatorja prevoza se razveljavijo in nadomestijo z določbami o obvezni predhodni najavi prevoza Prometno informacijskemu centru, ki bo evidentiral sporočila ter posredoval podatke zainteresiranim uporabnikom in javnosti. 

17. člen

Zaradi svojih dimenzij ali teže lahko izredni prevoz v precejšnji meri vpliva na prometno varnost. Na novo je podana opredelitev v zvezi z obveznim spremstvom v primeru prevoznih poti po AC in ostalih cestah. Kriteriji za obvezno spremstvo na AC so postavljeni primerljivo evropskim saj so le te grajene skladno z evropsko primerljivimi tehničnimi elementi. Na ostalih cestah (regionalne, lokalne) je kriterij za  obvezno spremstvo bistveno nižji kot ga priporočajo EU smernice, izhajajoč iz zatečenega stanja cest. Glede na specifične značilnosti izrednega prevoza in prevozne poti se lahko izvajalec sam odloči za povečan obseg spremstva. 

20. člen

Na novo je opredeljena oprema zahtevnega spremstva oziroma vidnost signalizacije z obeh strani (prednje in zadnje) vozila.

22. člen

V primeru, da izdajatelj že izdano dovoljenje prekliče ima imetnik dovoljenja pravico do vračila sorazmernega dela povračila v primeru razveljavitve obdobnega dovoljenja oziroma do vračila  celotnega povračila v kolikor mu je dovoljenje razveljavljeno pred izvedbo izrednega prevoza.

25. člen

Iz obveznosti, ki jih ima imetnik dovoljenja se razveljavijo določbe o kritju stroškov za pregled izrednega prevoza, glede na to, da se predlaga ukinitev le-tega.  

26. člen

Glede na dograjeno cestno omrežje so na novo opredeljene tranzitne smeri, ki naj bi bile  usposobljene za I. kategorijo izrednih prevozov.

NEURADNO PREČIŠČENO BESEDILO 
Neuradno prečiščeno besedilo predpisa predstavlja zgolj informativni delovni pripomoček, glede katerega organ ne jamči odškodninsko ali kako drugače.

PRAVILNIK 

o pogojih in načinu opravljanja izrednih prevozov po javnih cestah ter o tranzitnih smereh za izredne prevoze v Republiki Sloveniji
(neuradno prečiščeno besedilo št. 1)(
I. SPLOŠNE DOLOČBE

1. člen

Ta pravilnik določa pogoje in način opravljanja izrednih prevozov, izdajanje dovoljenj za izredne prevoze (v nadaljnjem besedilu: dovoljenje) ter tranzitne smeri za opravljanje izrednih prevozov po javnih cestah v Republiki Sloveniji. 

2. člen

(1) Izredni prevoz po javni cesti je prevoz z vozilom ali skupino vozil (v nadaljnjem besedilu: vozilo), ki samo ali skupaj z nedeljivim tovorom (v nadaljnjem besedilu: tovor) presega s predpisi dovoljeno skupno maso, dimenzije (širina, dolžina ali višina vozila) ali osne obremenitve (v nadaljnjem besedilu: izredni prevoz).


(2) Za izredni prevoz se šteje tudi prevoz, pri katerem je vozilo samo ali skupaj s tovorom v mejah s predpisom dovoljene skupne mase, dimenzij ali osnih obremenitev, vendar pa presega omejitev katerega koli od teh elementov, ki je odrejena na javni cesti ali njenem delu (v nadaljnjem besedilu: cesta) s prometnimi znaki.

II. POGOJI IN NAČIN OPRAVLJANJA IZREDNIH PREVOZOV

3. člen 
(1) Osna obremenitev vozila, s katerim se opravlja izredni prevoz, ne sme preseči na: 

· posamični osi





11,5 t

· osi v skupini osi z medosno razdaljo:

-  manj kot 1,0 m (d < 1,0) 



           5,0 t

-  od 1.00 m do 1.30 m (1,0 ≤ d < 1,3) 

 
  8,8 t

-  od  1.30 m do 1.80 m (1,3 ≤ d < 1,8)

           10,0 t

(2) Uporaba cest, kjer je osna obremenitev omejena s prometnim znakom je dopustna samo v primeru, ko izrednega prevoza ni možno izvesti po prevozni poti, kjer osna obremenitev ni omejena s prometnim znakom, ali s tehnično ustreznejšimi vozili. 

(3) Večje preseganje osnih obremenitev se lahko odobri z dovoljenjem, ob izpolnjevanju posebnih pogojev, ki se nanašajo na stanje vozišča, način vožnje ter tehnične značilnosti vozila in jih določi izdajatelj dovoljenja.

(4) Priklopno ali polpriklopno vozilo, s katerim se opravlja izredni prevoz in katerega osna obremenitev preseže osno obremenitev odrejeno s prometnim znakom za več kot 3 t mora biti opremljeno z avtomatskim izravnavanjem osnega pritiska in najmanj osmimi kolesi na osi. 

(5) Za izredne prevoze IV. kategorije se z dovoljenjem lahko odobri preseganje osne obremenitve tako, da znaša osna obremenitev vozila največ 12 ton na posamezno os.

4. člen 

Izredni prevozi se glede na preseganje največjih dovoljenih skupnih mas, dimenzij in osnih obremenitev, določenih s predpisi, delijo v sledeče kategorije:

· izredni prevoz I. kategorije je prevoz z vozilom, ki samo ali skupaj s tovorom ne presega dolžino za več kot 25% od dovoljene s predpisi, 3 m širine ter skupno maso, višino in  osne obremenitve, dovoljene s predpisi ali odrejene s prometnimi znaki; 

· izredni prevoz II. kategorije je prevoz z vozilom, ki samo ali skupaj s tovorom ne presega  60 ton skupne mase,  3,5 m širine, 4,2 m višine, dolžino do največ 40% od dovoljene s predpisi ter ne presega osne obremenitve iz prvega odstavka 3. člena tega pravilnika;  

· izredni prevoz III. kategorije je prevoz z vozilom, ki samo ali skupaj s tovorom presega skupne mase ali dimenzije ali osne obremenitve določene za izredni prevoz II. kategorije ter delovna vozila brez tovora iz IV. kategorije kadar presegajo skupno maso ali osno obremenitev določeno za to kategorijo.

· izredni prevoz IV. kategorije je prevoz z delovnim vozilom brez balastne obtežbe (protiuteži), registriranim za udeležbo v prometu, katerega skupna masa ne presega 60 ton oziroma so zaradi skupne mase presežene dovoljene osne obremenitve. V to kategorijo sodijo tudi delovna vozila brez tovora, katerih dimenzije presegajo s predpisi dovoljene mere; 

· izredni prevoz V. kategorije je prevoz z delovnim strojem, vleka zamenljivega vlečenega stroja ali traktorskega priključka brez tovora, kadar to vozilo presega s predpisi dovoljene dimenzije in osne obremenitve, vendar ne presega dovoljene skupne mase.

5. člen

(1) Izredni prevoz se lahko opravi le, če je pristojni organ zanj izdal dovoljenje, s katerim se v skladu s predpisi, ki urejajo javne ceste, natančno določijo pogoji in način izvedbe izrednega prevoza, na katerega se dovoljenje nanaša, in višina povračila za izredni  prevoz.

(2) Dovoljenje iz prejšnjega odstavka se lahko izda:

· če sta vozilo ali tovor konstrukcijsko nedeljiva tako, da z demontažo delov vozila ali tovora ni mogoče zmanjšati njune skupne mase, dimenzij ali osne obremenitve na raven največjih dovoljenih s predpisi ali odrejenih s prometnimi znaki na javni cesti,

· če vozila ali tovora od izvora do cilja ni mogoče prepeljati po železnici ali z drugimi prometnimi sredstvi ali če bi prevoz s temi prometnimi sredstvi povzročil večje skupne stroške prevoza s stroški dodatnih ukrepov za usposobitev prevozne poti kot prevoz po javni cesti,

· če je pri izvedbi izrednega prevoza moč zagotoviti pogoje za varno in čim manj moteno odvijanje cestnega prometa.

6. člen 

Izredni prevozi,  za katere po zakonu dovoljenje ni potrebno, se izvajajo pod naslednjimi pogoji in na naslednji način:  
· za izredne prevoze, ki jih je potrebno opraviti takoj zaradi intervencije ob naravnih in drugih nesrečah, ob izrednih razmerah ali zaradi obrambnih potreb, mora njihov naročnik ali izvajalec predhodno uskladiti pogoje njihovega izvajanja in prevozne poti z Direkcijo Republike Slovenije za ceste   (v nadaljnjem besedilu: direkcija) ter pred začetkom izvajanja izrednih prevozov o njih obvestiti policijo na telefonsko številko 113;

· opravljanje izrednih prevozov, ki se morajo opraviti zaradi vzpostavitve prevoznosti javnih cest v zimskih razmerah (pluženje cest in posipanje cest proti poledici), se določi v izvedbenem programu zimske službe; 

· o izrednem prevozu I. kategorije z vozili mednarodnih mirovnih sil, mednarodnih organizacij oziroma obrambnih sil drugih držav, ki potekajo po tranzitnih smereh iz III. poglavja tega pravilnika,  mora njegov naročnik ali izvajalec obvestiti Ministrstvo za zunanje zadeve najmanj pet delovnih dni pred začetkom izvajanja izrednega prevoza. Obvestilo mora vsebovati najmanj podatke o naročniku in izvajalcu izrednega prevoza, o vozilu ali vozilih mednarodnih mirovnih sil, s katerimi bo izredni prevoz opravljen (vrsta, tip in registrska številka vozila ali vozil, dimenzije, razmik osi z osnimi obremenitvami ter skupna masa vozila ali vozil), o času prevoza ter o prevozni poti. Ministrstvo za zunanje zadeve o izrednem prevozu takoj obvesti vojaško policijo, ki organizira spremstvo izrednega prevoza, ter direkcijo, ki v skladu z določbami tega pravilnika ugotovi sposobnost tranzitne smeri za prevzem izrednega prevoza; 

· izredni prevozi iz tega člena se lahko opravljajo samo z vozili, ki so označena in opremljena v skladu z določbami tega pravilnika.

7. člen 

(1) Za izdajo dovoljenja za izredni prevoz, ki poteka po državnih cestah ali državnih in občinskih cestah, je pristojna direkcija. 
(2) Dovoljenje za izredni prevoz, ki poteka samo po občinskih cestah, izda pristojni občinski organ po določbah tega pravilnika.
8. člen

(1) Za izdajo dovoljenja za izredni prevoz je treba vložiti pisno vlogo ali vlogo, ki je v elektronski obliki in je podpisana z varnim elektronskim podpisom s kvalificiranim potrdilom. Vloga mora vsebovati najmanj podatke o:

f) vložniku vloge za dovoljenje za izredni prevoz (podatki o fizični ali pravni osebi),

g) vrsti tovora, v primeru posamičnega izrednega prevoza,

h) vozilu ali kombinaciji vozili, s katerimi bo opravljen izredni prevoz: 

· registrska označba vozila; za vozila, ki niso registrirana v Republiki Sloveniji se  priloži kopija prometnega dovoljenja in potrdila o skladnosti vozila ali druga listina, iz katere je mogoče ugotoviti ustreznost vozila ter državo registracije. Za vozila za katera ni potrebna registracija se predloži identifikacijska številka vozila,

· tehnične podatke vozila ali kombinacije vozil vključno s tovorom (dimenzije, število osi, število koles po osi, medosne razdalje, dejanska skupna masa, dejanske osne obremenitve),

· tehnične podatke nadomestnega vlečnega vozila, ki mora imeti enake osnovne tehnične značilnosti, kot vozilo s katerim se načrtuje izvedbo izrednega prevoza, 

i) času prevoza oziroma prevozov (predviden začetek in trajanje),

j) predlogu prevozni poti.

(2) Za izredne prevoze III. kategorije je treba vlogi priložiti skico vozila ali vozil, s katerimi bo opravljen izredni prevoz (grafični prikaz naložitve tovora z označbo dimenzij in skupne mase). V primeru, da izredni prevoz presega osne obremenitve, mora skica vsebovati tudi označitev osnih obremenitev in razdalje med osmi.

(3) Za izredne prevoze III. kategorije, ki se v to kategorijo uvrščajo zaradi preseganja mas oziroma dimenzij in za izredne prevoze II. kategorije, pri katerih so potrebne kratkotrajne zaustavitve prometa, se vlogi priloži tudi prevozni načrt. 

(4) Za izredne prevoze, katerih skupna masa presega nosilnost premostitvenih objektov na prevozni poti (skupna masa izrednega prevoza presega 60 ton ali presega nosilnosti, določene v banki cestnih podatkov), se vlogi priloži tudi presoja stabilnosti premostitvenih objektov. Presoja, ki se nanaša na enak izredni prevoz ter nespremenjeno prevozno pot in objekte, velja eno leto od datuma njene priprave.

(5) Vloga za izdajo dovoljenja za izredni prevoz se lahko vloži na obrazcu, ki ga v skladu z določbami tega pravilnika določi direkcija.

9. člen

Prevozni načrt iz tretjega odstavka prejšnjega člena mora vsebovati naslednje podatke:

· prevozno pot z navedbo cest, po katerih naj bi izredni prevoz potekal, ter vseh parkirišč in drugih prometnih površin ob prevozni poti, primernih za ustavljanje izrednega prevoza,

· časovni potek prevoza z navedbo predvidenih postankov na parkiriščih ali drugih prometnih površinah ob prevozni poti,

· opis, lokacijo in predviden čas posebnega manevriranja z vozilom ali manipuliranja s tovorom,

· opis predvidenih posebnih ukrepov pri izvajanju izrednega prevoza (delna ali popolna zapora ceste zaradi izrednega prevoza s predvidenim časom njenega trajanja, predvideni posegi v naprave in napeljave v zračnem prostoru nad voziščem ceste in podobno),

· način urejanja prometa v primerih iz tretje ali četrte alinee tega člena (izmenično odvijanje cestnega prometa, usmerjano s pomočjo semaforjev ali ročno, preusmeritev prometa na obvozne ceste in podobno).

    
10. člen

Presoja stabilnosti premostitvenih objektov iz četrtega odstavka 8. člena tega pravilnika mora vsebovati naslednje:

· identifikacijske in tehnične podatke o cestnih objektih,

· poročilo o stanju cestnih objektov,

· maso izrednega prevoza,

· skupno maso in obtežno shemo izrednega prevoza ter statične izračune,

· posebne pogoje za prevoz preko objektov,

· morebitne predhodne ukrepe, potrebne za zagotovitev prevoznosti preko cestnih objektov, 

· ugotovitev, da so cestni objekti, preko katerih je predviden izredni prevoz, sposobni za varno izvedbo izrednega prevoza in 

· pogoje, pod katerimi se sme izredni prevoz opraviti brez posledic za stabilnost in trajnost cestnih objektov. 

11. člen

(1) Dovoljenje za izredni prevoz se izda na posebnem obrazcu, ki ga določi izdajatelj dovoljenja in mora vsebovati najmanj podatke o:

· fizični ali pravni osebi, na katero se glasi dovoljenje za izredni prevoz (v nadaljnjem besedilu: imetnik dovoljenja),

· vozilu ali vozilih, s katerimi se sme opraviti  izredni prevoz,

· tehnične podatke o vozilu oziroma vozilih s katerim se bo izvajal izredni prevoz vključno s tovorom (dimenzije, dejanska skupna masa, dejanske osne obremenitve ter druge tehnične podatke na podlagi katerih je možna identifikacija izrednega prevoza), 

· tehnične podatke o nadomestnem vlečnem vozilu (v primeru, da je v vlogi zanj podan zahtevek),  

· prevozni poti izrednega prevoza,

· roku v katerem se dovoli izvedba izrednega prevoza,

· obveznosti v zvezi z najavo izrednega prevoza II. in III. kategorije s podatki za najavo (telefonsko številko in elektronski naslov),

· vrsti spremstva, številu vozil za spremstvo oziroma obveznosti sodelovanja policije med izvajanjem izrednega prevoza,

· obveznostih udeležencev izrednega prevoza iz 21. člena tega pravilnika. 

 (2) V primeru, da se izda dovoljenje za izredni prevoz za več prevoznih poti mora dovoljenje vsebovati tudi podatke o omejitvah cest, delih cest in cestnih objektih, na katerih je prepovedan promet tovornih vozil ali na katerih izredni prevoz presega osno obremenitev, skupno maso, skupno širino, skupno dolžino ali skupno višino, ki je označena s prometnim znakom na cesti in za katere dovoljenje za izredni prevoz ne velja. V dovoljenju za izredni prevoz se navedejo tudi premostitveni objekti in odseki cest, preko katerih izredni prevoz ni dovoljen.
(3) Izdajatelj dovoljenja lahko v dovoljenju določi da mora imetnik dovoljenja izpolniti druge dodatne pogoje, potrebne za  zagotovitev varstva cest in prometa na njih.

12. člen 

(1) Dovoljenje za izredni prevoz se izda za vsak posamični izredni prevoz. 

(2) Ne glede na določbo prejšnjega odstavka lahko izdajatelj dovoljenja izda eno dovoljenje za izredni prevoz z več vozili v primeru, da gre za sočasni prevoz enakih tovorov z enakimi vozili po isti prevozni poti. V  tem primeru izdajatelj dovoljenja določi obvezno razdaljo med vozili, s katerimi se opravlja izredni prevoz, in druge pogoje opravljanja izrednega prevoza.

(3) Dovoljenje za izredne prevoze, ki se izda za določeno obdobje se lahko izda hkrati za več vozil. 

13. člen

(1) Ne glede na določbo prvega odstavka prejšnjega člena se za izredne prevoze lahko izda dovoljenje za obdobje od enega meseca do največ enega leta, za eno ali več prevoznih poti.

(2) Dovoljenje iz prejšnjega odstavka se lahko izda za:


- I. kategorijo: neomejeno število prevozov na eni ali več prevoznih poteh za obdobje od enega meseca do največ enega leta,


- II. kategorijo: neomejeno število prevozov na eni ali več prevoznih poteh za obdobje od enega meseca do največ enega leta, pod pogojem da izredni prevoz ne presega 60 t skupne mase in osne obremenitve določene s predpisom ali odrejene na cesti s prometnim znakom, 


- III. kategorijo: za neomejeno število prevozov na eni ali več prevoznih poteh za obdobje enega meseca, pod pogojem da izredni prevoz ne presega 60 t skupne mase, 4,4 m višine, 25 m dolžine in 4,5 m širine in osne obremenitve določene s predpisom ali odrejene na cesti s prometnim znakom,


- IV. kategorijo: neomejeno število prevozov na eni ali več prevoznih poteh za obdobje od enega meseca do največ enega leta, 


- V. kategorijo: za neomejeno število prevozov na eni ali več prevoznih poteh za obdobje od enega mesecev do največ enega leta, pod pogojem da izredni prevoz ne presega 60 t skupne mase in  osne obremenitve določene s predpisom.
 (3) Pri dovoljenjih iz tega člena se mora imetnik dovoljenja pred začetkom vsakega prevoza prepričati, če je izvedba izrednega prevoza v skladu z izdanim dovoljenjem mogoča na celotni prevozni poti. Pri izvajanju izrednega prevoza se morajo ne glede na izdano dovoljenje upoštevati vse omejitve prometa, ki so nastopile po izdaji dovoljenja iz tega člena in so označene s prometnimi znaki. 
14. člen 

Dovoljenje za izredni prevoz ne nadomešča dovoljenja za delno ali popolno zaporo ceste zaradi predvidljive ovire na cesti po predpisih o javnih cestah. 

15. člen

 (1) Imetnik dovoljenja za izredni prevoz mora obvezno o izvedbi izrednega prevoza obvestiti Prometno informacijski center in sicer:

- najmanj 4 ure pred pričetkom izvajanja izrednega prevoza II. kategorije in 

- najmanj 8 ur pred pričetkom izvajanja izrednega prevoza III. kategorije. 
16. člen

(1) Vozilo, s katerim se opravlja izredni prevoz, in tovor na vozilu morata biti označena v skladu s predpisi o varnosti cestnega prometa.


(2) Priključki na vozilu (plug in podobno), ki presegajo dovoljeno širino, morajo biti označeni enako kot tovor na vozilu.

(3) Vozilo, s katerim se opravlja izredni prevoz, mora biti vsaj na zadnji strani označeno z napisom »IZREDNI PREVOZ«. Vozilo, ki opravlja izredni prevoz zaradi vzpostavitve prevoznosti javnih cest v zimskih razmerah po določbah tega pravilnika mora biti na zadnji strani označeno z napisom »PLUŽENJE – POSIPANJE«.

(4) Napis mora biti na pravokotni odsevni površini oranžne barve. Napis mora biti črne barve, višina črk pa mora meriti najmanj 120 mm. Vozilo mora biti tudi označeno z najmanj eno rumeno utripajočo ali vrtečo se lučjo, tako da je vidna vsem udeležencem v cestnem prometu.

17. člen 

(1) V dovoljenju za izredni prevoz se glede na zahtevnost in značilnosti prevoza ter prevozne poti določi obseg spremstva izrednega prevoza in obveznost sodelovanja policije pri zagotavljanju varnega odvijanja izrednega prevoza.

(2) Obvezno spremstvo izrednega prevoza se določi za izredni prevoz v primeru, da ta zaradi svojih dimenzij presega širino ali prosti profil prometnega pasu na celotni ali delu prevozne poti, da v krivinah prehaja na drug prometni pas ali da je zaradi njegovega izvajanja potrebna kratkotrajna ustavitev prometa na delu prevozne poti. Spremstvo teh izrednih prevozov je obvezno samo za tisti del prevozne poti, za katerega je v dovoljenju za izredni prevoz izrecno določeno in se izvaja najmanj z enim vozilom za spremstvo, ki vozi pred izrednim prevozom, na avtocesti pa za njim.

(3) Kadar izdajatelj dovoljenja pri zavarovanju in izvedbi izrednega prevoza določi sodelovanje policije, mora predhodno pridobiti pisno soglasje Generalne policijske uprave Ministrstva za notranje zadeve, v katerem sta določena obseg in način policijskega zavarovanja oziroma sodelovanja pri izvedbi izrednega prevoza.

(4) Na avtocesti in hitri cesti z enosmernim prometom in najmanj z dvema voznima pasovoma je obvezno zagotoviti najmanj:

· eno enostavno spremstvo za izredne prevoze širine nad 3,5 m do vključno 4,0 m in dolžine od 30 do 50 m,

· eno zahtevno in eno enostavno spremstvo za izredne prevoze širine nad 4,0 m in dolžine nad 50 m, lahko pa se določi tudi sodelovanje policije.

(5) Na ostalih cestah je obvezno zagotoviti najmanj:

· eno enostavno spremstvo za izredne prevoze širine nad 3,0 m do vključno 3,5 m in dolžine od 24,0 do 27,5 m;

· eno enostavno in eno zahtevno spremstvo za izredne prevoze širine nad 3,5 in do vključno 4,0 m, in dolžine od 27,5 do 32,5 m;

· dve zahtevni spremstvi za izredne prevoze širine nad 4,0 m in dolžine nad 32,5 m, lahko pa se določi tudi sodelovanje policije.

(6) Glede na značilnosti izrednega prevoza in prevozne poti lahko izdajatelj dovoljenja določi tudi povečan obseg spremstva. 

(7) Glede na specifične pogoje prevozne poti na ostalih cestah se za povečan obseg spremstva lahko odloči tudi izvajalec izrednega prevoza.

(8) Spremstvo izrednega prevoza izvajajo spremljevalci izrednega prevoza z vozili za spremstvo.

18. člen 

 (1) Spremstvo se izvaja z osebnimi ali tovornimi vozili, ki ne presegajo največje dovoljene mase 3,5 tone, ki vozniku zagotavljajo dobro vidljivost nazaj in ob straneh ter so označena in opremljena po določbah tega pravilnika (v nadaljnjem besedilu: vozila za spremstvo), ter niso vozila, s katerimi se izvaja izredni prevoz.

(2) Vozilo za spremstvo in vozilo, s katerim se izvaja izredni prevoz, mora biti opremljeno z brezžično napravo, ki omogoča vozniku vozila za spremstvo vzpostaviti zvezo z voznikom, ki izvaja izredni prevoz.  

19. člen

(1) Enostavno spremstvo se izvaja z vozili za spremstvo, ki morajo biti opremljena z rumeno utripajočo lučjo in rumeno svetlobno ali odsevno tablo z napisom “IZREDNI PREVOZ”, tako da so vidna vsem udeležencem v cestnem prometu. Tabla mora biti dolga najmanj 80 cm z višino črk najmanj 10 cm. Napisi na tabli morajo biti črne barve. Rumena utripajoča luč je lahko vgrajena v svetlobno tablo. Napis na tabli mora biti viden le v času opravljanja izrednega prevoza.
(2) Vozilo, ki izvaja enostavno spremstvo, mora biti opremljeno najmanj z naslednjo dodatno opremo:

· zeleno in rdečo zastavico za urejanje prometa ali z loparjem za urejanje prometa ter svetilko, ki oddaja rdečo svetlobo, 

· dvema odsevnima prometnima znakoma triopan (tristranska piramida) na katerih sta upodobljena znak “nevarnost na cesti” (I-25), s stranico enakostraničnega trikotnika najmanj 60 cm, in dopolnilna tabla (IV-5) z besedilom “IZREDNI PREVOZ”, z velikostjo pisave najmanj 8 cm, oziroma  z dvema samostojnima prometnima znakoma, ki vsebujeta  znak “nevarnost na cesti” (I-25), s stranico enakostraničnega trikotnika najmanj 60 cm, in dopolnilno tablo (IV-5) z besedilom “IZREDNI PREVOZ”, z velikostjo pisave najmanj 8 cm,

· dvema prenosnima utripajočima svetilkama rumene barve ter 

· varnostnim jopičem živo oranžne barve z vdelanimi belimi odsevnimi trakovi za spremljevalca.
20. člen

(1) Zahtevno spremstvo se izvaja z vozili za spremstvo, ki morajo biti označena in opremljena enako kot vozila, s katerimi se izvaja enostavno spremstvo, ter dodatno opremljena še z merilnikom dolžin in višin ter s svetlobno signalno tablo, velikosti najmanj 1000 mm x 700 mm, s spremenljivo vsebino prometnih znakov, ki so vidni: 

· s prednje strani vozila:  znak "nevarnost na cesti" (I-25), dopolnilna samostojna tabla (IV-5) »IZREDNI PREVOZ«, rumena utripajoča puščica usmerjena v desno, ki opozarja, da je prometni pas zaprt in ga je potrebno menjati v smeri puščice.

· z zadnje strani vozila: znak "nevarnost na cesti" (I-25), dopolnilna samostojna tabla (IV-5) »IZREDNI PREVOZ«, znak "prepovedano prehitevanje vseh motornih vozil, razen enoslednih" (II-28), znak »prepovedano prehitevanje za tovorna vozila« (II-29), rumena utripajoča puščica, usmerjena levo ali desno, ki opozarja, da je prometni pas zaprt in ga je potrebno menjati v smeri puščice. Uporaba znakov mora biti krmiljena iz vozila. 

(2) Vozilo za spremstvo, s katerim se izvaja zahtevno spremstvo, se lahko uporablja tudi za izvajanje enostavnega spremstva.
21. člen

(1) Vsi udeleženci izrednega prevoza morajo v času izvajanja prevoza zagotavljati, da se prevoz odvija v skladu z določili in pogoji iz dovoljenja za izredni prevoz. Prevoz morajo izvajati tako, da predstavlja najmanjšo možno oviro za odvijanje cestnega prometa in da ne ogroža varnosti prometa.

(2) V primeru, da zaradi izvajanja izrednega prevoza nastane za njim kolona vozil, se morajo vsa vozila, ki sodelujejo v izrednem prevozu, na prvem primernem mestu umakniti, tako da drugim udeležencem v prometu omogočijo neovirano vožnjo mimo.

(3) V primeru, da med izvajanjem izrednega prevoza nastane okvara na vozilu ali skupini vozil, s katerim se opravlja izredni prevoz, je potrebno pokvarjeno vozilo oziroma skupino vozil takoj umakniti z vozišča ceste na prvo primerno površino. Če to ni mogoče, je treba mesto zaustavitve izrednega prevoza takoj zavarovati v skladu s predpisi o varnosti cestnega prometa in ob uporabi prometnih znakov iz 19. oziroma 20. člena tega pravilnika glede na vrsto spremstva. V mraku ali temi in v pogojih slabe vidljivosti je treba mesto zaustavitve izrednega prevoza označiti tudi s prenosnimi utripajočimi svetilkami oranžne barve, o cestni oviri takoj obvestiti policijo na telefonsko številko 113 ter takoj pričeti z ukrepi za čimprejšnjo odstranitev vozila oziroma skupine vozil z vozišča ceste.


(4) Izvajanje izrednega prevoza je treba prekiniti in zavarovati vozila ali jih umakniti z vozišča ceste na prvo primerno površino tudi v primeru nenadnega poslabšanja voznih pogojev (megla, močan veter ali dež, sneženje in podobne okoliščine) ali nenadnega poslabšanja stanja cest (poledica, zameti, plazovi in podobno). V teh primerih je treba ravnati na način iz prejšnjega odstavka. 

(5) Določba prejšnjega odstavka ne velja za izredne prevoze, ki se morajo opraviti zaradi vzpostavitve prevoznosti javnih cest v zimskih razmerah (pluženje cest in posipanje cest proti poledici).

22. člen

(1) Izdajatelj dovoljenja lahko sam, na predlog policije ali na predlog izvajalcev rednega vzdrževanja cest, po katerih naj bi se odvijal izredni prevoz, prekliče že izdano dovoljenje za izredni prevoz. To lahko stori v primeru, če so po izdaji dovoljenja nastale okoliščine, ki onemogočajo varno izvedbo izrednega prevoza pod pogoji, določenimi v dovoljenju, ali če so bile na prevozni poti odrejene  omejitve  uporabe ceste, ki izrednega prevoza po že izdanem dovoljenju ne dopuščajo.


(2) V primeru preklica dovoljenja iz prejšnjega odstavka ima imetnik dovoljenja pravico do vračila sorazmernega dela povračila, nima pa pravico do odškodnine zaradi neizvedenega izrednega prevoza. 
23. člen

(1) V dovoljenju se lahko določi, da mora biti prevoz opravljen v času, ko na prevozni poti ni pričakovati gostejšega prometa. 

(2) Če v dovoljenju ni drugače določeno, se izredni prevozi III. kategorije izvajajo v času med 20:00 in 5:00 uro.

24. člen

(1) Imetnik dovoljenja je odgovoren za vso škodo, ki nastane zaradi izvajanja izrednega prevoza ali izvajanja ukrepov za izvedbo izrednega prevoza.


(2) Imetnik dovoljenja ne odgovarja za škodo, ki so jo oškodovanci utrpeli zaradi svojega protipravnega ravnanja ali protipravnega ravnanja tretjih oseb. 

25. člen

 (1) Vložnik vloge za izdajo dovoljenja za izredni prevoz je dolžan plačati upravno takso, stroške postopka in povračilo za izredni cestni prevoz.

 (2) Imetnik dovoljenja za izredni prevoz je dolžan plačati stroške spremstva policije ter stroške odprave poškodb na cesti in cestnih objektih, povzročenih z izrednim prevozom, zaradi njihove povrnitve v prvotno stanje. 

(3) Višino povračila za izredne cestne prevoze se odmeri na podlagi v dovoljenju določenih mejnih vrednosti skupne mase in osnih obremenitev vozila po predpisu, ki ureja povračila za izredne cestne prevoze. 

III. TRANZITNE SMERI ZA IZREDNE PREVOZE

26. člen

 (1) Tranzitne smeri za opravljanje izrednih prevozov v Republiki Sloveniji obsegajo cestne povezave, na katerih se trajno zagotavlja njihova usposobljenost za prevzem izrednih prevozov najmanj I. kategorije.

(2) Tranzitne smeri iz prejšnjega odstavka so sledeči cestni koridorji:

- 
A2 Karavanke-Lesce-Podtabor-Kranj-Ljubljana (Kozarje)- po A1 Ljubljana (Malence)-Ivančna gorica-Bič-Pluska- H1Trebnje-Hrastje-Novo mesto- Kronovo-Drnovo-Obrežje,

-
A1 Šentilj-Dragučova- H2 Pesnica-Maribor (Tezno)- G1-1 Maribor (Ptujska cesta)-Slivnica-Celje-Trojane-Ljubljana (Zadobrova-Malence-Kozarje),

-
A1 Ljubljana (Kozarje)-Postojna-Razdrto-Divača-Črni kal-Srmin,

-
A3 Divača-Sežana-Fernetiči,

-
G1-7 Starod-Kozina,

-
H 2 Maribor (Tezno)-G1-1 Miklavž-Hajdina-G1-9 Hajdina-Gruškovje,

-
G1-12 Razdrto-Podnanos-H4 Vipava-Ajdovščina-Selo-Šempeter-Vrtojba,
-
H5 Škofije-Koper,

-
A5 Maribor (Dragučova)-Lenart-Senarska-Vučja vas-Murska Sobota-Lendava-Pince,

-
H7 Dolga vas-meja Madžarska.


27. člen

(1) Usposobljenost tranzitnih smeri iz prejšnjega člena za prevzem izrednih prevozov najmanj I. kategorije zagotavljata v skladu s svojimi obveznostmi in pristojnostmi direkcija in Družba za avtoceste v Republiki Sloveniji. d.d. (v nadaljnjem besedilu: DARS).


(2) Če je zaradi stanja vozišča cest v tranzitnih smereh in objektov na njih, zaradi izvajanja vzdrževalnih in drugih del ali zaradi ovir na teh cestah potrebna omejitev njihove uporabe za izredne prevoze najmanj I. kategorije, morata direkcija in DARS določiti ustrezne obvoze za izredne prevoze. Prevoznost tranzitnih smeri za opravljanje izrednih prevozov se glede na naravo ovire omogoči vsaj dvakrat tedensko.


(3) V primeru načrtovane popolne zapore ceste ali dela ceste na tranzitni smeri, pri kateri ni mogoče zagotoviti ustreznega obvoza, morata direkcija in DARS  najmanj 30 dni pred izvedbo zapore obvestiti Ministrstvo za notranje zadeve, Ministrstvo za zunanje zadeve ter javnost preko sredstev javnega obveščanja. V sporočilu se navede tudi predvideni rok trajanja popolne zapore in vrsta omejitve (skupna masa, širina, višina, osna obremenitev) opravljanja izrednih prevozov v tranzitni smeri.

______
Pravilnik o pogojih in načinu opravljanja izrednih prevozov po javnih cestah ter o tranzitnih smereh za izredne prevoze v Republiki Sloveniji (Uradni list RS, št. 4/08) vsebuje naslednje prehodne in končne določbe:

»IV. PREHODNE IN KONČNE DOLOČBE

28. člen 

Direkcija začne sprejemati elektronske vloge za izdajo dovoljenj za izredni prevoz po javnih cestah v roku šestih mesecev od uveljavitve tega pravilnika. Do uveljavitve elektronskega poslovanja sprejema direkcija samo pisne vloge.  

29. člen 

(1) Dovoljenja za izredni prevoz, izdana pred uveljavitvijo tega pravilnika, veljajo do prenehanja svoje veljavnosti.

(2) Izredni prevozi, ki se izvajajo na podlagi dovoljenj iz prejšnjega odstavka, se opravijo v skladu s Pravilnikom o pogojih in načinu opravljanja izrednih prevozov po javnih cestah ter o tranzitnih smereh za izredne prevoze v Republiki Sloveniji (Uradni list RS, št. 50/99, 39/00, 115/00, 38/01, 11/02 in 83/06).

30. člen

(1) Postopki za izdajo dovoljenj, ki so se pričeli pred uveljavitvijo  tega pravilnika, se zaključijo po določbah Pravilnika o pogojih in načinu opravljanja izrednih prevozov po javnih cestah ter o tranzitnih smereh za izredne prevoze v Republiki Sloveniji (Uradni list RS, št. 50/99, 39/00, 115/00, 38/01, 11/02 in 83/06).  
(2) Izredni prevozi, ki se izvajajo na podlagi dovoljenj iz prejšnjega odstavka, se opravijo v skladu s Pravilnikom o pogojih in načinu opravljanja izrednih prevozov po javnih cestah ter o tranzitnih smereh za izredne prevoze v Republiki Sloveniji (Uradni list RS, št. 50/99, 39/00, 115/00, 38/01, 11/02 in 83/06).
31. člen

Z dnem uveljavitve tega pravilnika preneha veljati Pravilnik o pogojih in načinu opravljanja izrednih prevozov po javnih cestah ter o tranzitnih smereh za izredne prevoze v Republiki Sloveniji (Uradni list RS, št. 50/99, 39/00, 115/00, 38/01, 11/02 in 83/06), razen določb od 25. do 26. člena, ki prenehajo veljati 31. decembra 2009.

32. člen

Ta pravilnik začne veljati šest mesecev po objavi v Uradnem listu Republike Slovenije, razen določb 17. do 20. člena, ki začnejo veljati 1. januarja 2010.«.
Pravilnik o spremembah in dopolnitvah Pravilnika o pogojih in načinu opravljanja izrednih prevozov po javnih cestah ter o tranzitnih smereh za izredne prevoze v Republiki Sloveniji (Uradni list RS, št. …/…) vsebuje naslednjo končno določbo:

»KONČNA DOLOČBA

13. člen

Ta pravilnik začne veljati petnajsti dan po objavi v Uradnem listu Republike Slovenije.«.

( 


–	Pravilnik o pogojih in načinu opravljanja izrednih prevozov po javnih cestah ter o tranzitnih smereh za izredne prevoze v Republiki Sloveniji (Uradni list RS, št. 4/08),


–	Pravilnik o spremembah in dopolnitvah Pravilnika o pogojih in načinu opravljanja izrednih prevozov po javnih cestah ter o tranzitnih smereh za izredne prevoze v Republiki Sloveniji (Uradni list RS, št. …/…). 


.

